**Timp și veșnicie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă răstignește timpul pe cadrane

Și orologii mușcă nemilos

Coltucul meu de timp, insidios,

Și-mi cresc clepsidre goale în găvane.

Se-nchide lanțul timpului prin mine

Și-n foi de calendar mă simt captiv

Când mă-nfășoară strâns, ultimativ,

Turnându-mi stropi de stingere în vine.

Ca rob al clipei ultranumărate

Și-al numărului de celule rob,

Mă răzvrătesc, contest și dezaprob

Statutul meu de candidat la moarte.

Creat să am, să port, să fiu lumină,

Când dintre bezne moarte mă ridic,

De la condiția de rob abdic

Cu inima de veșnicie plină.

Privesc fereastra spre eternitate

Deschisă pentru mine de Cristos,

Și gândul zborului, gând luminos

Mă umple de o vie voluptate.

Mă smulg din timp, nu recunosc robia,

Nu-i calendarul universul meu,

Căci prin umblarea mea cu Dumnezeu

Inspir cu aerul și veșnicia.

Simion Felix Marțian

Vulcan, 24 octombrie 2017